钦定古今图书集成/理学汇编/学行典/第245卷 > 高所蕴
## 钦定古今图书集成/理学汇编/学行典/第245卷 > 高所蕴

按《济南府志》：“高所蕴，字尔施，号宏室，淄川人。以子珩
累赠通奉大夫、宗人府府丞，加一级。孝友温恭，蚤年
食饩。万历壬子已入彀而置副卷，论者惜之。生平以
畏天为心，以济人为事，以孝弟为躬行，以性命为向
往。自葬其父后，即弃家习静，日与方外之士参叩。元
诠意有所会，辄笔之，有《随得录》《续录》《长生诀》《无生诠》”
等书，皆深入二氏之室。万历癸丑年，东省大饥，窗友
陈浣初偶相过者，有忧色。询之，则曰：“宏室折简相邀，
或为予所逋耶？”翼日再过，则有喜色。又询之，则曰：往
岁予以试事曾贷宏室数金，后止完其六。昨抵其里，
具酒款语，移时乃出前金曰：“二不登，得无苦炊烟
断耶？前物幸完璧以归，他人，恐有侵渔，故烦枉驾耳。
噫！即此一节，可概其他矣，宜乎后之甲第蝉联也。